UPDATE 17:35 - Avionul dispărut în Indonezia s-a prăbuşit, epava fiind găsită de săteni

Epava avionului indonezian dispărut duminică în timp ce efectua o cursă internă, în provincia estică Papua, a fost găsită de săteni într-o zonă muntoasă.

Mai multe informaţii, aici.

UPDATE 16:40 - Localnicii din provincia Papua anunţă prăbuşirea unui avion în zonă

Săteni din provincia Papua, situată în estul Indoneziei, au anunţat că un avion s-a prăbuşit în zonă, a declarat un oficial al companiei Trigana Air, după ce un avion cu 54 de persoane la bord a dispărut duminică în regiune, relatează presa locală, citată de Reuters în pagina electronică.

Beni Sumaryanto, director de operaţiuni al companiei aeriene, a declarat că Trigana Air a primit informaţii despre prăbuşirea unui avion, dintr-un sat situat în districtul muntos şi împădurit Oksibil. El a precizat că echipele de intervenţie vor verifica zona respectivă în cursul dimineţii, informează portalurile Kompas şi Detik.

Un avion indonezian care efectua o cursă internă cu 54 de persoane la bord a dispărut duminică în zona provinciei Papua, din estul Indoneziei.

Serviciile de intervenţie au declanşat o operaţiune de căutare a avionului aparţinând companiei Trigana Air, care efectua o cursă de la Sentani către Oksibil, după ce a fost pierdut contactul cu turnul de control. Operaţiunea de căutare a avionului a fost însă suspendată pe parcursul nopţii, din cauza vizibilităţii reduse.

Contactul cu avionul de tip ATR-42, care efectua cursa IL267, s-a pierdut la 33 de minute după decolare, în condiţiile în care întregul zbor ar fi trebuit să dureze în mod normal 45 de minute, relatează Sky News.

La bordul avionului se aflau 44 de pasageri adulţi, cinci copii şi cinci membri ai echipajului.

Potrivit unui purtător de cuvânt al Ministerului indonezian al Transporturilor, JA Barata, nu există niciun indiciu că avionul ar fi emis vreun semnal de ajutor, informează CNN.

Motivele dispariţiei avionului sunt necunoscute, oficialii afirmând că, în momentul decolării, condiţiile meteorologice erau favorabile. Însă meteorologul CNN Ivan Cabrera afirmă că s-au înregistrat furtuni într-o zonă muntoasă de pe ruta de zbor.

Trigana Air Service este una dintre numeroasele companii aeriene indoneziene interzise în Uniunea Europeană din motive de securitate.

În decembrie 2014, un avion al companiei AirAsia s-a prăbuşit în timp ce efectua o cursă din Surabaya (Indonesia) către Singapore, provocând moartea celor 162 de persoane de la bord.

Acest incident a determinat autorităţile indoneziene să impună noi reguli pentru a îmbunătăţi siguranţa transporturilor aeriene.